Návrh 

na zrušenie úlohy B.6. uznesenia vlády SR č. 262 z 2. apríla 2003 k projektu oddlženia zdravotníckych zariadení a zdravotných poisťovní – 1. fáza

	Uznesením vlády SR č. 262 z 2. apríla 2003 bola podpredsedovi vlády a ministrovi financií v bode B.6. uložená úloha vyčleniť dodatočné zdroje vo výške 629 774 000 Sk na splatenie záväzkov voči Sociálnej poisťovni, Národnému úradu práce a daňovému úradu do 30 dní od schválenie projektu oddlženia vládou. 

	V bode D.32 uznesenia vlády SR č. 1231 zo dňa 13. novembra 2002 k návrhu štátneho rozpočtu na rok 2003 sa ukladá ministrom, predsedom ostatných ústredných orgánov štátnej správy SR a správcom ďalších rozpočtových kapitol nepredkladať v roku 2003 návrhy legislatívnych predpisov a iných materiálov, ktoré zakladajú finančné nároky na zvýšenie počtu zamestnancov  a zvýšenie výdavkov alebo úbytok príjmov schválených v štátnom rozpočte na rok 2003 s rozpočtovými dôsledkami na štátny rozpočet alebo iné rozpočty tvoriace verejný rozpočet. 

V zákone č. 750 z 11. decembra 2002 o štátnom  rozpočte  na  rok  2003 nie je na splatenie záväzkov voči Sociálnej poisťovni, Národnému úradu práce a daňovému úradu účelovo rozpočtovaná suma 629 774 000 Sk a ani reálny vývoj a existujúce riziká  rozpočtového hospodárenia nevytvárajú predpoklad vyčlenenia dodatočných finančných zdrojov v roku 2003.

	Vo väzbe na uvedené skutočnosti Ministerstvo financií SR navrhuje zrušiť úlohu B.6. uznesenia vlády SR č. 262 z 2. apríla 2003 k projektu oddlženia zdravotníckych zariadení a zdravotných poisťovní – 1. fáza.